b"\n_START_ARTICLE_\nMerc\xc3\xa8 Sala i Schnorkowski\n_START_SECTION_\nBiografia\n_START_PARAGRAPH_\nVa comen\xc3\xa7ar a estudiar Ci\xc3\xa8ncies Econ\xc3\xb2miques en Barcelona, per\xc3\xb2 el 1966 particip\xc3\xa0 en la Caputxinada i despr\xc3\xa9s d'una rebel\xc2\xb7li\xc3\xb3 estudiantil per la decisi\xc3\xb3 pol\xc3\xadtica de prescindir del professor Manuel Sacrist\xc3\xa1n el 1969 fou expulsada de la Universitat de Barcelona i va haver de continuar els seus estudis a la Universitat de Bilbao. Va treballar durant 9 anys en el Banc Industrial de Catalunya on es va dedicar als estudis financers i a la gesti\xc3\xb3 de tresoreria. En 1975 va ingressar en Converg\xc3\xa8ncia Socialista de Catalunya, que despr\xc3\xa9s confluiria en el PSC-Congr\xc3\xa9s, un dels partits integrants del posterior Partit dels Socialistes de Catalunya (PSC). En les primeres eleccions municipals democr\xc3\xa0tiques (1979), va ser escollida regidora de l'ajuntament de Barcelona en les llistes del PSC, que encap\xc3\xa7alava Narc\xc3\xads Serra i Serra. Es va tornar a presentar en 1983 i en 1987 amb Pascual Maragall de cap de llista. Durant aquesta \xc3\xa8poca, va ser presidenta de Transports Metropolitans de Barcelona (TMB), sent aquesta responsabilitat la que m\xc3\xa9s temps li va ocupar. El seu treball a l'ajuntament va ser ampli i divers. Despr\xc3\xa9s de les segones eleccions municipals, Pascual Maragall es va convertir en alcalde, ja que Narc\xc3\xads Serra va ser nomenat ministre de Defensa. Merc\xc3\xa8 Sala va passar a assumir la responsabilitat del primer tinent d'alcalde, responsable d'Urbanisme i Obres P\xc3\xbabliques. Tamb\xc3\xa9 va ser responsable dels districtes de Gr\xc3\xa0cia i de Sants-Montju\xc3\xafc._NEWLINE_Josep Borrell, exministre d'Obres P\xc3\xbabliques, Transport i Medi ambient, li va encarregar la presid\xc3\xa8ncia de RENFE, per la qual cosa abans de les eleccions de l'any 1991 Merc\xc3\xa8 Sala va deixar l'Ajuntament. Va estar cinc anys com a presidenta de RENFE. Aquesta experi\xc3\xa8ncia va ser recollida per Sala en la seva tesi doctoral, publicada en un llibre: De la Jerarquia a la Responsabilitat: l'experi\xc3\xa8ncia de RENFE (2000). Durant aquest per\xc3\xadode, va engegar la primera l\xc3\xadnia d'alta velocitat d'Espanya. Tamb\xc3\xa9 va ser la responsable del tancament i desafectaci\xc3\xb3 (aband\xc3\xb3 definitiu) de diverses l\xc3\xadnies de ferrocarril que Enrique Bar\xc3\xb3n havia tancat al tr\xc3\xa0fic de passatgers per falta de rendibilitat, com el ferrocarril Via de la Plata o el ferrocarril Valladolid-Ariza, malgrat que despr\xc3\xa9s del tancament al tr\xc3\xa0fic de passatgers, s'havien retallat gaireb\xc3\xa9 totes les p\xc3\xa8rdues de les l\xc3\xadnies, i els informes emprats per justificar aquests abandons van resultar ser bastant imprecisos. Despr\xc3\xa9s de les eleccions generals espanyoles de 1996 va haver-hi un canvi de govern, per la qual cosa Merc\xc3\xa8 Sala va deixar RENFE._NEWLINE_Doctora en Ci\xc3\xa8ncies Econ\xc3\xb2miques i Empresarials per la Universitat Aut\xc3\xb2noma de Barcelona, va exercir el c\xc3\xa0rrec de presidenta del Consell de Treball, Econ\xc3\xb2mic i Social de Catalunya (CTESC) i del Consell Social de la Universitat Pompeu Fabra._NEWLINE_El 1997, Merc\xc3\xa8 Sala va crear la Fundaci\xc3\xb3 Factor Hum\xc3\xa0, que va n\xc3\xa9ixer amb el nom de Fundaci\xc3\xb3 per a la Motivaci\xc3\xb3 dels Recursos Humans. L'objectiu d'aquesta organitzaci\xc3\xb3 \xc3\xa9s contribuir a la millora de la gesti\xc3\xb3 de les persones a les organitzacions i ser un referent en aquest \xc3\xa0mbit. _NEWLINE_De 1999 a 2003, Merc\xc3\xa8 Sala va ser membre del Consell d'Administraci\xc3\xb3 de la Corporaci\xc3\xb3 Catalana de R\xc3\xa0dio i Televisi\xc3\xb3. Despr\xc3\xa9s, presidenta de la Fundaci\xc3\xb3 Polit\xc3\xa8cnica de Catalunya, de 1996 a 2003, i Consellera Delegada de TEMOINSA des de 2002. En aquesta darrera etapa va ser consellera de Carrefour Espanya i membre del Consell Assessor d'Indra. El 2008 va rebre la Creu de Sant Jordi. _NEWLINE_Va morir el 7 de maig de 2008 a l'Hospital de Sant Pau de Barcelona, als 65 anys, despr\xc3\xa9s d'una llarga malaltia. _NEWLINE_Coincidint amb el primer aniversari de la seva mort, la Fundaci\xc3\xb3 Factor Hum\xc3\xa0 va crear l'any 2009 el Premi Factor Hum\xc3\xa0 Merc\xc3\xa8 Sala, que distingeix projectes, equips i iniciatives on les persones s\xc3\xb3n la prioritat i que portin a la pr\xc3\xa0ctica els valors que Merc\xc3\xa8 Sala impulsava: innovaci\xc3\xb3, pragmatisme, visi\xc3\xb3 global i humanitat."